Kampsbaai-moord: Novella glo die ‘swart skaap’ van familieDiego Novella in die Wes-Kaapse hooggeregshof. Foto: ANA/Cindy Waxa ŉ Sielkundige wat Maandag ter strafversagting van Diego Novella getuig het, het hom as die “swart skaap” van die familie beskryf. Novella, ŉ man wat van Guatemala afkomstig is, is in Junie in die Wes-Kaapse hooggeregshof skuldig bevind aan die moord op sy 39-jarige vriendin, Gabriela Kabrins Alban, van die VSA. Alban se liggaam is op 29 Julie 2015 aangetref in ŉ kamer wat hulle by ŉ luukse hotel in Kampsbaai gedeel het. Sy is verwurg en met ŉ stomp voorwerp geslaan. Regter Vincent Saldanha het aangedring dat dié term (“swart skaap”) onvanpas is in die volksmond en Giada del Fabbro het dit toe aangepas na “verlore skaap” of “individu met ŉ probleem wat voel dat hy nie aan die familie behoort nie”. Del Fabbro het ŉ voorvonnisverslag saamgestel en gesê Novella het die rol van ŉ rebel ingeneem en net aandag van sy ouers gekry vir probleemgebiede in sy lewe soos sy akademiese prestasie. As die vyfde van sewe kinders het hy glo gevoel sy ouer sibbe word bevoordeel. Del Fabbro het ook getuig dat Novella ŉ antisosialepersoonlikheidsversteuring asook ŉ dwelmmisbruiksversteuring het en minder geneig sou wees om só op die woede wat hy vir Alban gevoel het te reageer as hy nie onder die invloed van dwelms was nie. Novella het tydens die verhoor beweer hy was van demone besete en in ŉ abnormale geestestoestand omdat hy voor die aanval sekere middels geneem het. Hy het ook in die hof beweer sy vriendin het in ŉ demoon verander en hom die oggend van die moord begin aanval. Saldanha het egter in sy uitspraak volgehou Novella kon onderskei tussen reg en verkeerd. Del Fabbro het verder getuig dat Novella geen tekens van ŉ geestesversteuring getoon het tydens haar onderhoud met hom nie, maar intelligent, warm en sjarmant was en sy samewerking gegee het. Novella het nooit amptelik gewerk nie, maar het op verskillende tye by die familie se sementonderneming gewerk. Sy probleme met dwelms het reeds in 1989 begin – dit het die middel algemeen bekend as ecstacy en kokaïen ingesluit. In 2008 het hy meer natuurlike dwelms soos “magiese sampioene”, dagga en ayahuasca begin gebruik. Hy is in sy vroeë twintigs met aandagafleibaarheidsindsroom gediagnoseer. Volgens Del Fabbro het Novella vir Gabriela ontmoet terwyl hulle studente was en hulle het “vlugtig uitgegaan”. In 2013 het hulle weer begin uitgaan en sy het in 2014 by hom ingetrek. “Hulle verhouding was plofbaar en is deur gereelde konflik gekenmerk. Hulle het die ergste in mekaar na vore gebring.” Volgens haar het Alban soms vir Novella fisiek aangeval tydens verbale rusies. “Kabrins sou heeldag lank slaap en in die aand wakker word en dan van Novella verwag om met haar te gesels.” Alban het dikwels pyn beleef aangesien sy met Lyme se siekte gediagnoseer is. Volgens Del Fabbro was Novela beïndruk met die uitwerking van ibogaine, ŉ psigoaktiewe middel, en wou gehad het Gabriela moet dit beproef. Dit is glo die rede hoekom hy haar na Suid-Afrika gebring het. Volgens Del Fabbro het Novella gesê hy is lief vir Kabrins en wou kinders by haar hê selfs al was hulle verhouding onstuimig. Novella sou volgens Del Fabbro ander keuses gemaak het as hy dit oor moes doen en gekies het om die hotel te verlaat om die situasie wat tot die moord gelei het te vermy. “Die oorledene het Novella ŉ ‘faggot’ genoem. Hy hét die hotelkamer tydelik verlaat.” Volgens haar kon hy aangetrokke gewees het tot ŉ verhouding waar hy konstant gevoel het hy faal. “Deur ŉ ‘faggot’ genoem te word, sou resoneer met die deel van hom wat gevoel het asof hy nie genoeg is nie.” Volgens haar het Novella nie ŉ goeie vermoë om situasies te hanteer nie. “Dit sal belangrik vir Novella wees om kontak te hê met familie, per telefoon of in die vorm van besoeke, om die risiko van die herhaalde pleging van ŉ misdaad te voorkom.” Kabrins se familie wat van Amerika na Kaapstad gereis het vir die verhoor het uitgeput en ontsteld voorgekom toe hulle die getuienis aanhoor.